Ontmoet elke week ’n vrou vir Afrikaans - Afrikaans.com
In Suid-Afrika val die klem in Augustusmaand op die vroulike geslag en daar is duisende redes waarom vroue, en hulle bydrae tot die samelewing, gevier moet word. ŉ Wonderlike aanhaling oor die waarde van vroue, kom uit ŉ boek wat reeds in 1918 geskryf is. Willem Postma, die swaer van Totius, is destyds deur die Helpmekaarfonds en die Kultuurvereniging van Reddersburg genader om ŉ boek te skryf en die resultaat was Die Boervrouw, Moeder van Haar Volk. Hierdie boek het verskyn net na die inwyding van die Vrouemonument in Bloemfontein. In die boek skryf Willem Postma:
“ŉ Nasie is wat sy vroue is. Die vroue is die gewete van ŉ nasie sowel as die maatstaf van sy waardes. Die morele lewe van ŉ nasie word beheer deur die vroue en aan die vroue kan ons die morele toestand van die mense meet.”
Die Vrouemonument in Bloemfontein (Foto: verskaf)
Ons almal is bewus van die geskiedenis van Vrouedag in Suid-Afrika. Op 9 Augustus 1956 het 20 0000 vroue na die Uniegebou in Pretoria opgemars om ŉ petisie teen die dra van passe aan die eerste minister, J.G. Strijdom, te oorhandig. Om hierdie dapper vroue te gedenk, is 9 Augustus tot ŉ nasionale vakansiedag verklaar.
Dit was natuurlik nie die eerste protesoptog deur vroue in Suid-Afrika nie. Op 4 Augustus 1915, het die vrouens van genls Piet Joubert en F.C. Eloff ŉ landwye optog gereël om beswaar aan te teken nadat genl. C.R. de Wet gevangenisstraf opgelê is vir sy aandeel aan die 1914 Rebellie. Op 22 Junie 1940 het daar weer ŉ optog deur vroue plaasgevind. Hierdie optog is deur mev. H.C. Steyn, die vrou van oud-president M.T. Steyn, gelei. 9 800 vroue het na die Uniegebou gestap om daar ŉ beswaarskrif aan die eerste minister, genl. Jan Smuts, te oorhandig as protes teen Suid-Afrika se betrokkenheid by die Tweede Wêreldoorlog. Blykbaar was die aktrise Anna Neethling-Pohl ŉ vurige dryfveer agter hierdie protesoptog. Meer as 150 000 handtekeninge van vroue elders in die land is die dag aan Jan Smuts oorhandig.
Dis belangrik om op ŉ dag soos Vrouedag te dink aan die rol van vroue in die geskiedenis van ons land. As Afrikaanssprekendes is dit belangrik om te onthou dat ŉ groep vroue in 1904 die ACVV gestig het. Die Afrikaanse Christelike Vrouevereniging is gestig met die doel om te veg vir die regte van Afrikaans as onderrigtaal in skole. Eers later het dit ŉ welsynsorganisasie geword wat vandag nog bestaan en wonderlike werk verrig.
Ons geskiedenis is deurspek van vroue wat op vele vlakke ŉ verskil gemaak het en in Augustusmaand herdenk ons elkeen van hierdie verskilmakers. Tog is dit heerlik om te weet dat vroue steeds blom op verskeie plekke waar hulle geplant is. Die Afrikaanssprekende samelewing is propvol vroue wat elkeen ŉ wonderlike bydrae tot Afrikaans, en daarom ons almal se lewens, maak. Radio-omroepers soos Sue Pyler, Lynette Francis, Amore Bekker, Elsje van Jaarsveld en Su-an M wat met die draai van die radioknoppie ons dae opvrolik met musiek, interessante nuus en sake van die dag asook positiewe gedagtes.
Sangers soos Laurika Rauch, Anna Davel, Carike Keuzenkamp, Elizma Theron, Laurinda Hofmeyr en nog talle ander wat sorg vir die mooiste Afrikaanse musiek. Dan is daar ook ŉ hele rits Afrikaanse skrywers wat verseker dat Afrikaans bly bloei en blom in gedrukte vorm. Skrywers soos Annelie Botes, Irma Joubert, Sophia Kapp, Elize Parker, Alta Cloete, Anzil Kulsen om ŉ paar te noem.
In die teater, op ons televisieskerms en ook die grootskerm, sorg talle vroue vir wonderlike Afrikaanse vermaak. Dink maar aan Sandra Prinsloo, Kim Cloete, Donnalee Roberts, Annamart van der Merwe, June van Merch en handevol ander talentvolles.
Vir elkeen van hulle sê ons dankie. Maar ook vir elke ma wat met slapenstyd vir haar kleuter ŉ pragtige Afrikaanse storie voorlees. Vir elke onderwysers wat die liefde vir Afrikaans by haar leerders aanwakker. Vir elke joernalis wat Afrikaanse stories deel omdat Afrikaans vir haar belangrik is. Vir elke vrou wat ŉ Afrikaanse boodskap per WhatsApp aan ŉ vriendin stuur. Daar is immers geen mooier taal om jou boodskap mee te stuur nie.
Afrikaans.com vier Vrouemaand deur weer ŉ opwindende reeks van Vroue vir Afrikaans hier op die webblad te deel. Elkeen van hulle se bydrae tot Afrikaans durf nie misgekyk word nie. Lees meer hier …